Κανονισμός (ΕΚ) αριθ. 2697/2000 της Επιτροπής

της 27ης Νοεμβρίου 2000

σχετικά με τις προσωρινές εγκρίσεις πρόσθετων υλών στις ζωοτροφές

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 70/524/ΕΟΚ του Συμβουλίου, της 23ης Νοεμβρίου 1970, περί των προσθέτων υλών στη διατροφή των ζώων(1), εφεξής: "η οδηγία", όπως τροποποιήθηκε τελευταία από τον κανονισμό (ΕΚ) αριθ. 1887/2000 της Επιτροπής(2), και ιδίως τα άρθρα 3, 9Ε και 9Θ,

Εκτιμώντας τα ακόλουθα:

(1) Το άρθρο 9Ε παράγραφος 1 και 9Θ παράγραφος 1 της οδηγίας προβλέπει τη χορήγηση προσωρινής έγκρισης μιας νέας πρόσθετης ύλης ή νέας χρήσης μιας πρόσθετης ύλης για συγκεκριμένη περίοδο.

(2) Το άρθρο 4 της οδηγίας καθορίζει τη διαδικασία για μια τέτοια έγκριση.

(3) Το άρθρο 9Ε παράγραφος 2 και 3 και το άρθρο 9Θ παράγραφος 1 της οδηγίας προβλέπει ότι η περίοδος των προσωρινών εγκρίσεων δεν μπορεί να υπερβαίνει τα τέσσερα ή πέντε έτη, ανάλογα με την ημερομηνία της πρώτης προσωρινής έγκρισης. Αν η έγκριση δόθηκε πριν από την 1η Απριλίου 1998, η διάρκεια της προσωρινής έγκρισης δεν μπορεί να υπερβαίνει τα πέντε χρόνια. Στην περίπτωση των προσθέτων υλών, οι προσωρινές εγκρίσεις των οποίων δόθηκαν μετά την 1η Απριλίου 1998, η διάρκεια της προσωρινής έγκρισης δεν μπορεί να υπερβαίνει τα τέσσερα χρόνια.

(4) Η πρώτη προσωρινή έγκριση δίνεται έως τις 30 Σεπτεμβρίου του τρέχοντος έτους ή του επόμενου έτους και στη συνέχεια μπορεί να παρατείνεται για ένα χρόνο κάθε έτος. Το τελευταίο έτος της προσωρινής έγκρισης, η έγκριση πρέπει να παραταθεί μόνο έως το τέταρτο ή το πέμπτο έτος (κατά περίπτωση) της αρχικής προσωρινής έγκρισης.

(5) Οι τρέχουσες προσωρινές εγκρίσεις πολλών προσθέτων υλών λήγουν στις 30 Σεπτεμβρίου, και είναι ενδεδειγμένο να παρατείνεται η περίοδος αυτών των εγκρίσεων κατά ένα έτος ή έως το τέταρτο ή πέμπτο έτος (κατά περίπτωση) από την αρχική προσωρινή έγκριση, έτσι ώστε να μπορούν να υπάρξουν τα απαραίτητα στοιχεία για έγκριση δέκα ετών ή χωρίς χρονικό όριο (ανάλογα με τη φύση των εν λόγω προσθέτων υλών).

(6) Η παράταση της διάρκειας ισχύος των προσωρινών εγκρίσεων πρέπει να θεωρηθεί ως καθαρά διοικητικό μέτρο που δεν αφορά νέα αξιολόγηση των εν λόγω προσθέτων υλών.

(7) Οι προσωρινές εγκρίσεις σύμφωνα με αυτόν τον κανονισμό χορηγούνται για ορισμένη περίοδο, με την επιφύλαξη της δυνατότητας να μπορεί να αποσυρθούν οποιαδήποτε στιγμή σύμφωνα με τα άρθρα 9Μ και 11 της Οδηγίας. Ειδικότερα επανεξετάζονται σήμερα εγκρίσεις για τη χρήση αντιβιοτικών ως πρόσθετων υλών στις ζωοτροφές επειδή το Βασίλειο της Σουηδίας έχει απαγορεύσει τη χρήση στην επικράτειά του όλων των αντιβιοτικών ως πρόσθετων υλών στις ζωοτροφές, με βάση το άρθρο 11 της οδηγίας και λόγω της γνώμης που έχει εκδώσει η μόνιμη επιστημονική επιτροπή για την αντιμικροβιακή αντοχή στις 28 Μαΐου 1999. Επιπλέον, η Επιτροπή εξετάζει το γενικότερο ζήτημα της χρήσης αντιβιοτικών ως πρόσθετων υλών στις ζωοτροφές.

(8) Σύμφωνα με τα στοιχεία που υποβλήθηκαν και εξέτασαν τα κράτη μέλη, πληρούνται οι προϋποθέσεις για την προσωρινή έγκριση με βάση τους όρους που ορίζονται στο παράρτημα για τις νέες χρήσεις των προσθέτων υλών "Ταρτραζίνη" (E 102), "Κίτρινο πορτοκαλί FCF" (E 110), "Πρότυπο κυανούν V" (E 131) και "Σύμπλοκα χλωροφύλλης με χαλκό" (E 141) που ανήκουν στην ομάδα "Χρωστικές ύλες συμπεριλαμβανομένων των φυσικών χρωστικών".

(9) Σύμφωνα με τα στοιχεία που υποβλήθηκαν και εξέτασαν τα κράτη μέλη, πληρούνται οι προϋποθέσεις για την τροποποίηση των φυσικών μορφών, με βάση τους όρους που αναφέρονται στο παράρτημα, των δύο παρασκευασμάτων ενζύμων αριθ. 7 και 8 που είχαν εγκριθεί προσωρινά προηγουμένως.

(10) Οι προσωρινές εγκρίσεις των παρασκευασμάτων μικροοργανισμών αριθμοί 1 Bacillus cereus var. toyoi (NCIMB 40112) και 4 Bacillus cereus (ATCC 14893) που λήγουν στις 30 Σεπτεμβρίου 2000, πρέπει να ανανεωθούν προσωρινά έως τις 20 Φεβρουαρίου 2001 προκειμένου να υπάρξει επαρκής χρόνος για την παροχή συμπληρωματικών στοιχείων και για την εκ νέου αξιολόγηση της ασφάλειας αυτών των δύο βακτηρίων αναφορικά με την παραγωγή τοξινών όπως ζητήθηκε στη γνώμη της επιστημονικής επιτροπής για τη διατροφή των ζώων σχετικά με την ασφάλεια της χρήσης των ειδών Bacillus στη διατροφή των ζώων στις 17 Φεβρουαρίου 2000.

(11) Η Επιτροπή ζήτησε τη γνώμη της επιστημονικής επιτροπής για τη διατροφή των ζώων αναφορικά με την ασφάλεια των παρασκευασμάτων ενζύμων που περιλαμβάνονται στο παράρτημα του παρόντος κανονισμού και η επιτροπή εξέδωσε θετική γνώμη στην έκθεση της επιστημονικής επιτροπής για τη διατροφή των ζώων σχετικά με τη χρήση ορισμένων ενζύμων στις ζωοτροφές που εγκρίθηκε στις 4 Ιουνίου 1998 και ενημερώθηκε στις 3 Δεκεμβρίου 1999.

(12) Η Επιτροπή ζήτησε τη γνώμη της επιστημονικής επιτροπής για τη διατροφή των ζώων αναφορικά με την ασφάλεια των παρασκευασμάτων μικροοργανισμών που περιλαμβάνονται στο παράρτημα του παρόντος κανονισμού και η επιτροπή εξέδωσε θετική γνώμη στην έκθεση σχετικά με τη χρήση ορισμένων μικροοργανισμών ως προσθέτων στις ζωοτροφές που εγκρίθηκε στις 26 Σεπτεμβρίου 1997 και ενημερώθηκε στις 27 Απριλίου 2000.

(13) Για λόγους συνοχής και προς διευκόλυνση των αναγνωστών, όλες οι προσωρινές εγκρίσεις των προσθέτων υλών στις ζωοτροφές πρέπει να ενοποιηθούν στον παρόντα κανονισμό.

(14) Οι προσωρινές εγκρίσεις των περισσότερων προσθέτων υλών λήγουν στις 30 Σεπτεμβρίου 2000. Για το λόγο αυτό, πρέπει να εφαρμοστεί ο παρών κανονισμός από την 1η Οκτωβρίου 2000.

(15) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι πρόσθετες ύλες που περιλαμβάνονται στο παράρτημα του παρόντος κανονισμού εγκρίνονται προσωρινά σύμφωνα με την οδηγία 70/524/ΕΟΚ του Συμβουλίου με βάση τους όρους που τίθενται στο παράρτημα αυτό.

Άρθρο 2

Ο παρών κανονισμός αρχίζει να ισχύει την επόμενη μέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Οκτωβρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Νοεμβρίου 2000.

Για την Επιτροπή

David Byrne

Μέλος της Επιτροπής

(1) ΕΕ L 270 της 14.12.1970, σ. 1.

(2) ΕΕ L 227 της 7.9.2000, σ. 13.

ΠΑΡΑΡΤΗΜΑ

Κατάλογος πρόσθετων υλών που συνδέονται με έναν υπεύθυνο κυκλοφορίας και οι οποίες εγκρίνονται προσωρινά για περίοδο όχι μεγαλύτερη των πέντε χρόνων

>ΘΕΣΗ ΠΙΝΑΚΑ>

Κατάλογος πρόσθετων υλών που εγκρίνονται προσωρινά για περίοδο όχι μεγαλύτερη των τεσσάρων χρόνων ή πέντε χρόνων στην περίπτωση πρόσθετων υλών που εγκρίθηκαν προσωρινά πριν από την 1η Απριλίου 1998

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>